**1. sz. melléklet**

**Tájékoztató az elektronikus számlázás bevezetéséről**

A TIGÁZ csoport célja, hogy a környezettudatos működés érdekében a papírfelhasználást csökkentse, ezzel összefüggésben bevezette a számlák elektronikus feldolgozását és lehetővé tette beszállítói részére az elektronikus számlák benyújtását.

Tekintettel arra, hogy a számlák elektronikus feldolgozása nem teszi lehetővé a kézzel kiállított számlák egyidejű feldolgozását, **a TIGÁZ csoport teljes körűen meg kívánja szüntetni a kézzel kiállított számlák befogadását.**

Elvárás az Ajánlattevők felé, hogy elektronikus számlaképessé váljanak, fokozatosan térjenek át az elektronikus számla benyújtására, amelyre a TIGÁZ csoport elektronikus számla szolgáltatóján keresztül van lehetőség. Az elektronikus számlák fogadásának a célja a TIGÁZ adminisztratív folyamatainak optimalizálása, korszerűsítése, és a beszállítói kompetenciák fejlesztése.

Az elektronikus számla szolgáltató röviden összefoglalva az alábbi szolgáltatást tudja nyújtani az Ajánlattevők részére:

* A rendszerhez történő csatlakozás az Ajánlattevők részéről nem igényel semmilyen beruházást, csupán a kiválasztott csomagnak megfelelő éves díjat kell megfizetni, amelyért meghatározott darabszámú számla kiállítására és benyújtására van lehetőség a rendszeren keresztül. A szolgáltatás nem TIGÁZ specifikus, így jogszerű elektronikus számlát kiállítani ugyanezen az elektronikus számla szolgáltatón keresztül nem csupán a TIGÁZ, hanem bármely más partner részére is lehetőség van.
* Az elektronikus számla szolgáltató a számlákat a számlakiállító által küldött számla adatokból állítja elő, azok tartalmáért felelősséget nem vállal, viszont felel azért, hogy a számla tartalma mindenben megegyezzen a számlakiállító által küldött adattartalommal, zárt rendszert fenntartva.
* A számla szolgáltató automatikus ellenőrzéseket végez a számlán oly módon, hogy minden számla a jogszabályi és a TIGÁZ csoport által elvárt kötelező adatok meglétének, illetve számtani helyességének ellenőrzésén esik át. Nem megfelelőség esetén a számla nem készül el, és nem is kerül befogadásra, hanem hibajelzéssel és a hiba pontos okának megadásával visszaküldésre kerül a számla feladó részére.
* A formai ellenőrzésen sikeresen átesett számlákat a TIGÁZ csoport a számlafeldolgozó rendszerébe be tudja tölteni, és ott akár azonnal fel tudja dolgozni őket.
* Az elkészült elektronikus számlákat az elektronikus számla szolgáltató 1 évig őrzi meg, ezt követően a szolgáltató által rendelkezésre bocsátott dokumentum portálon keresztül egyszerre, vagy ütemezetten visszatöltheti a saját rendszerébe. A szolgáltató kifejezett igény esetén 8 év időtartamra vállalja a számlák megőrzését is, vagy választás szerint CD-n átadja ezeket a számla kiállítójának.
* A szolgáltató által biztosított kliens program segítségével a számlákhoz lehetőség van mellékleteket csatolni, így az elkészült elektronikus számla hiteles része lesz a teljesítésigazolás, szállítólevél, stb.
* A számlakiállító az elküldött elektronikus számlák státuszáról folyamatos információt kaphat. A kliens program visszajelzést biztosít arról, hogy a számla elkészült, és hogy a TIGÁZ letöltötte, „befogadta” azt.
* A rendszer más partnerek felé is bármikor szabadon kiterjeszthető, alapesetben plusz költség nélkül.

Az elektronikus számla előnyei:

* gyors, mivel a postázási idő nem jelentkezik,
* azonnal visszajelzés történik, ha a számla nem megfelelő,
* nem kell elmenni a postára feladni a számlát és nem kell postaköltséget fizetni,
* a számlamellékletet elektronikusan lehet a számla mellé csatolni,
* megtakarítja a papír, a nyomtatás és a papíralapú archiválás költségeit,
* innovatív vállalatképet mutat.